Document ID: /roh_data/filtered/fineweb-2-filterrobots_roh.jsonl.gz/17003

Tenor la gasetta americana Politico saja Mark Corallo be stà dus mais en servetsch en il team d'advocats da Trump. Corallo stettia damanaivel a l'investigader spezial Robert Muller e na saja betg cuntent da la tactica dal team Trump, da discreditar Muller.
Reorganisaziun en il team d'advocats da Trump
Ensemen cun autras medias scriva er Politico dal fatg, ch'il team d’advocats da Donald Trump insumma vegnia reorganisà.
Il presidi da Trump stat dapi il cumenzament en l’umbriva dal suspect, che la Russia haja influenzada l’elecziun dal president Trump l’onn passà a favur da quel. La regenza a Moskau refusescha quai dentant.
Umbriva da «Russiagate» è lunga
Er Trump declera vinavant, ch’i na dettia naginas cunvegnas secretas tranter ses team electoral e represchentants russ. Ils servetsch secrets americans percunter èn da l'avis, che la Russia haja interferì tar las elecziuns.
En ils Stadis Unids s’occupan actualmain pliras cumissiuns parlamentaras e l’investigader spezial Robert Mueller da l’affera. Fond allusiun a l’affera da Watergate, ch’aveva custà ils onns 70 il presidi american a Richard Nixon, vegn l’affera er gia numnada «Russiagate».
RR novitads 18:00